Kisah Warung Papadaan
Baisukan Garbus sudah bailang ka rumah Palui, kada lain pada minta izin wan Palui salaku katua RT karna kada lawas lagi inya handak mambuka wawarungan.
“Kira-kira napa ngaran warungnya nang baik pak RT?” ujar Garbus.
“Kada usah ngalih-ngalih ngarani haja warung papadaan,” sahut Palui mambari usul.
Imbah mulai bajualan, warung Garbus payu banar kada sampai tangah hari sudah habisan wadai-wadainya, lalu isuknya ditambah pulang wan nasi bungkus, pundut, apam batil wan lupisnya.
“Sampiyan katua RT ai, biar saban hari makan nginum disini kada usah babayaran, ini tanda tarimakasih kami sampiyan mambari ijin mambuka wawarung wan mangarani warung papadaan ini,” ujar Garbus mamadahi Palui.
Tapi Palui biar diparaiakan makan nginum inya tahu diri jua, paling-paling saminggu sakali inya singgah di warung Garbus. Wayah hari pasar tadi Palui manyampatakan pulang singgah di warung papadaan, tapi hanya anak Garbus haja nang jaga warung.
Sambil minta ulahakan kupi wan nasi kuning Palui batakun wan anaknya Garbus kamana abahnya maka kadada.
“Abah ka pasar manukar gula, teh kupi wan galapung karna kahabisan parsadiaan gasan isuk,” ujar anak Garbus.
Imbah tuntung makan nginum, Palui batakun sambil manjulung duit lambaran Rp. 20.000,- :
“Hitungakan barapa makan minumku,” ujar Palui.
Anak Garbus imbah manarima lambaran duit Rp.20.000,- lalu utak-atik lawas banar mahitung, langsung manjulung angsulannya.
“Barapa?” ujar Palui.
“Rp. 2.000,- samunyaannya,” jawab anak Garbus.
“Tapi kanapa maka angsulannya Rp. 2.000,- mustinya kalu habis Rp. 2.000,- maka angsulannya Rp. 18.000,-” ujar Palui.
“Naaahhhh….. sampiyan kada ingat bahwa dalam catatan abah ulun tatulis bon sampiyan Rp. 16.000,- lalu ditambah Rp.2.000,- jadi Rp.18.000,- nang habis,” ujar anak Garbus.
Palui tapaksa manyambut angsulan Rp. 2.000,- sambil dalam hatinya manyumpah baucap : “Dasar watak Garbus bapadah parai tarus tapi nyatanya dicatat dalam buku bonnya,” lalu Palui bulik.
Di tangah jalan Palui batamuan wan Garbus, lalu sambil basalaman Palui baucap : Bus tarimakasihlah, samunyaan hutang Rp.16.000,- sudah kupunahi wan anak ikam di warung ujar Palui. Garbus bingung……. bujur-bujur bingung karna marasa Palui kada biasa bahutang di warungnya samunyaan diparaiakannya.
Kalu mimang ada catatan itu sakadar gasan i-ingatan haja. Ini pasti kasalahan anakku di warung ujar Garbus dalam hati
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn